Virallinen lehti nro C 196 , 22/06/1998 s. 0106



KIRJALLINEN KYSYMYS P-0001/98 komissiolle esittäjä(t): Alexandros Alavanos (GUE/NGL) (15. tammikuuta 1998) Aihe: Kolmansien maiden ilma-alusten tarkastukset Ukranialainen Jakovlev-lentokone murskautui Kreikassa 17. joulukuuta 1997 ja kaikki matkustajat sekä miehistön jäsenet menettivät henkensä. Vaikka onnettomuuden syiden virallista selvitystä ei ole vielä julkistettu, lukuisia kysymyksiä on herännyt sen suhteen, noudatettiinko turvallisuussäännöksiä, suoritettiinko lentokoneelle riittävät lentoa edeltävät tarkastukset ja oliko miehistön englanninkielen taito tyydyttävä. Komissio on tehnyt 17.2.1997 ehdotuksen neuvoston direktiiviksi yhteisön lentoasemia käyttävien kolmansien maiden ilma-alusten turvallisuusarvioinnista, josta keskusteltiin Euroopan parlamentin täysistunnossa marraskuussa 1997. Komissiolta kysytään: Mitkä Euroopan unionin maat ovat jo ottaneet käyttöön kolmansien maiden ilma-aluksia koskevat tarkastukset, ja mitä nämä tarkastukset pääasiassa pitävät sisällään? Lukeutuuko Kreikka niihin maihin, jotka suorittavat tarkastuksia merkittävässä määrin? Kun otetaan huomioon asian tärkeys ja se pitkä aika, joka tarvitaan ennen kuin direktiivi saadaan täysin valmiiksi ja käyttöön jäsenvaltioissa, aikooko komissio tehdä aloitteita saadakseen jäsenvaltiot toteuttamaan toimenpiteitä kolmansien maiden ilma-alusten tarkastamiseksi, ja siten välittömästi vähentääkseen uusien onnettomuuksien todennäköisyyttä? Komission jäsenen Neil Kinnockin komission puolesta antama vastaus (6. helmikuuta 1998) Siviili-ilmailua koskevan Chicagon yleissopimuksen mukaan viranomaisilla on oikeus tehdä seisontapaikkatarkastuksia ulkomaisille ilma-aluksille, joiden epäillään jättäneen noudattamatta kansainvälisiä turvallisuusnormeja. Komission ehdotus ((Asiak. KOM (97) 55 lopullinen, 17.2.1997. )) lisää näitä oikeuksia siten, että jäsenvaltioiden edellytetään suorittavan kyseisiä tarkastuksia tiettyjen olosuhteiden vallitessa, osallistuvan tietojen keräämiseen ja vaihtoon, määräävän lentokiellon turvallisuuden vaarantaville ilma-aluksille sekä päättävän yhteisistä lisätoimenpiteistä. Komission käsityksen mukaan useimmat * jolleivat kaikki * jäsenvaltiot ovat jo jonkin aikaa suorittaneet seisontapaikkatarkastuksia itsenäisesti. Komissiolle ei aina tiedoteta näistä tarkastuksista, eikä komissio tiedä, suoritetaanko tällaisia tarkastuksia Kreikassa. Komissio on kuitenkin selvillä niistä jäsenvaltioista, jotka jo osallistuvat keskinäiseen tietojen vaihtoon ennen kuin ehdotettu direktiivi on tullut voimaan. Nykyisin tietoja vaihtavat Belgia, Tanska, Saksa, Ranska, Irlanti, Luxemburg, Alankomaat, Portugali, Ruotsi ja Yhdistynyt kuningaskunta. Komission tiedossa on, että ainakin kaksi muuta jäsenvaltiota suorittavat seisontapaikkatarkastuksia, vaikka ne eivät laillisista syistä osallistu tietojen vaihtoon vielä tässä vaiheessa. Jotta jäsenvaltiot saisivat mahdollisuuden toteuttaa joitakin toimenpiteitä ennen direktiivin voimaantuloa, komissio myöntää rahoitusapua erityisen tietokannan perustamiselle ja toimimiselle. Tietokantaan on ilmoitettu jo yli 1400 tarkastuskertomusta, joista ainakin viisi on johtanut turvallisuuden vaarantavan ilma-aluksen määräämiseen lentokieltoon.